《次韵答邢惇夫》
宋代·黄庭坚

为山不能山，过在一篑止。
渥洼骐驎儿，堕地志千里。
岷江初滥觞，入楚乃无底。
将升圣人堂，道固有廉陛。
邢子好少年，如世有源水。
方求无津涯，不作蛙井喜。
儿中兀老苍，趣造甚奇异。
过阅王公门，袖中有漫刺。
别来阻河山，望远每障袂。
斯文向千载，有志常寡遂。
後生文楚楚，照影若孔翠。
不应太玄草，睎价咸阳市。
雨作枕箪秋，官闲省中睡。
梦不到汉东，茗椀乃为祟。
闻君肺渴减，颇复佳食寐。
读书得新功，来雁寄一字。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。